DR-vært og manipulationsekspert Jan Hellesøe har fået en betinget frakendelse til at føre bil i tre år. Dertil skal han betale en bøde på 2500 kroner. Det sker efter en retssag ved Retten i Kolding, hvor Jan Hellesøe altså nu er kendt skyldig i om morgenen 12. oktober 2017 at "tilsidesatte væsentlige hensyn til færdselssikkerheden" og ikke udvise "tilstrækkelig agtpågivenhed og uden at afpasse afstanden til forankørende tilstrækkeligt".

Jan Hellesøe kørte alt for tæt bag ved en polsk indregistreret lastbil med sættevogn, som han i sin Audi A7 endte helt inde under. Det var nærmest et mirakel, at han ikke blev slået ihjel eller blev alvorligt kvæstet. Han har nægtet sig skyldig, og hans manager afviser, at Jan Hellesøe vil kommentere dommen. Han må stadig køre bil, men han skal indenfor et halvt år bestå en teori og køreprøve for et generhverve førerretten.

Ved retsmødet i Kolding torsdag 27. februar sagde Jan Hellesøe:

- Jeg er taknemmelig for, at jeg er her i dag.

- Lastbilen bremser op. Det kan næsten ikke være andet en en kraftig opbremsning, der gør, at jeg pludselig ender inde under den, forklarede Jan Hellesøe, der er 38 år. Sagen blev optaget til dom - det vil sige, at den først blev afsagt denne torsdag 5. marts.